**MÉK - MÉSZ Diplomadíj 2019**

Az idei évben 84 pályamunka érkezett, számos makettel kiegészítve, ezekből kellett a zsűrinek válogatnia. Az építész és a tagozati zsűrik többször üléseztek, míg végül kialakult végeredmény.

A Zsűrik tagjai:

Építészet: Szalay Tihamér elnök, tagok: Nagy Csaba, Gall Anthony, Turi Attila.

Műemlékvédelemi tagozat: Nagy Gábor

Belsőépítészeti tagozat: O. Ecker Judit Magyari Éva, Csavarga Rózsa, Szekér Ferenc, Szenes István, és Veres Péter.

Terület- és Településrendezési tagozat: S. Vasi Ildikó, Schwarczuk Ágnes, Gajdos István.

Kert- és Tájépítészeti tagozat: Schuchmann Péter, Bardóczi Sándor, M. Szilágyi Kinga, Sándor Tamás, Szloszjár György.

**Terület- és Településrendezési Tagozat**

A beérkezett pályaművek áttekintése után számos esetben a diplomamunka címe és diplomát adó oktatási intézmény neve is azt sugallta, hogy nagy merítése lesz a településtervezés témakörében kiadható diplomadíjnak. A munkák áttekintése után azonban kiderült, hogy „féltucatot” tesznek ki azok a diplomamunkák, melyek vizsgálhatók a településtervezés témakörén belül. Több esetben az idetartozónak vélt diplomamunkák tartalmilag nem fedik le a településtervezés komplex (társadalmi-gazdasági, táji-természeti, történeti-kulturális és műszaki) szemléletét, téma-kidolgozottságuk nem bírnak a településtervezésre jellemzőkkel. Végül 6 diplomamunkát értékelt a településtervezői zsűri.

Figyelemre méltó, s ez által a **Terület- és Településrendezési Tagozat dicséretét** kiérdemlő a Pécsi Tudományegyetem Műszaki és Informatikai Kar, Építészeti és Várostervezési Tanszékén végző:

**Lengyel Tamás** diplomamunkája

Diplomamunka címe: „Szigetvár piacának újra tervezése”

konzulens: Dr. Zilahi Péter és Dr. Sztranyák Gergely

A feladat a várostervezési mélységet meghaladóan a piacot befogadó épületműszaki megtervezésével is párosul, de ezzel együtt a városépítészeti, városrendezési kérdésekben is értékes gondolatokat javaslatokat tartalmaz. Fejlesztési elképzelései a környezeti kapcsolatokat is figyelembe vevő komplex rendszert képeznek, különös tekintettel a térség javasolt kerékpáros és gyalogos útvonalaira, a piac megközelítésének összefüggéseiben.

Dicséretes a tervezési feladat és a terület megvalósulási ütemekre bontása, az épület létrehozását követő, annak térségében szükséges további fejlesztési javaslatok kimunkálása. A diplomaterv grafikai kidolgozottságában magas színvonalú, igényes munka.

S. Vasi Ildikó

Kiemelkedő és a **Terület- és Településrendezési Tagozat díjára** érdemesnek ítélte a zsűri, a Szent István Egyetem Tájépítészeti és Településtervezési Kar Településépítészeti Tanszékén diplomázott

**Ulbert Dzsenifer** településmérnök munkáját.

A diplomamunka címe:„Pestszentlőrinc, Három király kulturális és rekreációs központ”

konzulense: Gergely-Korompay Judit DLA

A tervezési feladattal a diplomázó a Főváros XVIII. kerületében egy új alközpont létrehozását célozza meg. Az alközpont létjogosultságát több szempontból is megindokolja, majd igazolja fejlesztési javaslatival.

Rendkívül értékesek a vizsgálati munkarészei, melyek probléma- és értékfeltáróak, több szintűek, térségi és tervezési területre kihatóak, a tervezés programját igazolóak, lényeglátásúak. Nagy erénye a tervnek, hogy nemcsak a tervezési területen belül keresi a megoldást, hanem a környező területek szükségleteit is figyelembe veszi, új beépítését a tágabb térségi kontextusba illeszti. A városszövetbe illeszkedő utca-tér kapcsolatokat hoz létre, miközben rendet, rendszert, hierarchiát teremt az utca és térhálózatban a rendeltetések összeillesztésében. Figyelemre érdemesek a közösségi közlekedésfejlesztési és közúthálózat átalakítási javaslatai. Értéket őrző és ujjat teremtő a területek funkcionális és zöldfelületi rendszere.

Gratulálunk kolléganő, szívesen látjuk szakterületünk képviselői között!

S. Vasi Ildikó

**Kert és Tájépítészeti tagozat**

**Dicséret: CZÉL Izabella**

SZIE Tájépítész és településtervezési Kar, Kert- és Szabadtérépítészeti Tanszék

Tolcsva, Kincsem-dűlő szabadtérépítészeti fejlesztési terve

Konzulens: Gergely Antal

Czél Izabella tájépítész - kertművész (MA) mesterszakos hallgató 2019. januárjában védte meg a „Kincsem-dűlő és környezetének szabadtérépítészeti fejlesztése” c. diplomatervét. A történeti, tradicionális szőlő-táj léptékből, a tokaj-hegyaljai táj tájkarakter vizsgálatából kiindulva a Kincsem borház kertjének, szabadtereinek tervezéséig jut el egy nagy, koherens tervezői lendülettel és ívvel.

A diplomaterv egészén átsüt a táj, a tájhasználati hagyományok értő kezelése. A Kincsem birtok vizsgálata a szabályozási terven és a tájhasználati elemzésen túl a tolcsvai táj karakteres részleteit, a Pénzásót és az Akasztó-dombot mutatja be finom vonalú, érzékeny tájrajzokkal. A tájtörténeti elemzésben helyet kap a gyümölcsöskertek hagyományos tájfajtáinak feltárása, ami aztán a borház kertjének megújításához ad ihletet.  
A rendezés, fejlesztés koncepcióját, hazai és nemzetközi építészeti és filozófiai irodalomból vett idézetek mentén vázolja fel, finoman illeszkedve a tájhoz. Külön dicséret illeti a tájban és kertben következetesen alkalmazott ökológiai gondolkodásmódot, ami a borház kertjének funkcionális gazdagítása során sem lépte túl a táj léptékét. A régi tájjellegű gyümölcsfajták használata a tájtörténeti, kertészeti emlékek és értékek tovább élését, a fenntarthatóságot és biodiverzitás erősítést is jól szolgálja. Végig érzékelhető az erős tervezői érzékenység és alázat, ami tükröződik a táj finom kiegészítésében, finom-hangolásában, a szabadterek formálásban, a növényalkalmazásban, az épített tájelemek rekonstrukciójában és a tradicionális építőanyagok alkalmazásában. A terv egésze méltó a Tokaj-Hegyalja tájhoz.

M. Szilágyi Kinga

**Dicséret: FRITS Barbara**

SZIE Tájépítész és településtervezési Kar – Kert- és Szabadtérépítészeti Tanszék

„Budakeszi, Biodiverz felületek települési gyűjtő utak mentén” című diplomamunkája

Konzulens: Dr. Illyés Zsuzsanna, Nádasdy László

Frits Barabara munkája egy a gyakorlati tájépítészeti munkában hasznosítható témát dolgoz fel. Az ország számos településén gyakori feladat egy utca közterületein, egy könnyen fenntartható zöldfelület létesítése. A dolgozat egy budakeszi utca kapcsán adott használható javaslat a feladat megoldására.

A dolgozat erénye, hogy üzenetet hordoz a szakmagyakorlók számára, hogy a biodiverzitás, a városi zöldfelület létesítése esetén, részben megoldja a fenntartás gondjait.

Emeli a biológiai sokszínűséget, fajta gazdagságot és a fauna hasznos jelenlétét ezeken a felületeken.

A téma felvetés és a gondos kidolgozás dicséretet érdemel. Gratulálunk az üzenetértékű feladat kiválasztásához, kidolgozásához.

Karády Gábor

**Diplomadíjas: LAKATOS Luca**

SZIE Tájépítész és településtervezési Kar – Kert- és Szabadtérépítészeti Tanszék

Budapest, a Gubacsi-domb szabadtérépítészeti terve

Konzulens: Doma-Tarcsányi Judit

Lakatos Luca egy olyan témáról készítette diplomatervét, ami Budapest jövője szempontjából egy kulcskérdés: lehet-e és ha igen hogyan lehet úgy megőrizni ipari örökségünket, hogy az a város mai igényeit kielégítse. Az általa választott Gubacsi úti egykori Sertésközvágóhíd területének rehabilitációja során egy olyan új városrész bontakozik ki, amely magán viseli egy kis kerületi alközpont minden jó tulajdonságát: új lakóépületek, új irodák és egy őket szervező központi park kerülnek jó arányban a meglévő csarnok és iroda épületek mellé. A megőrzött régi a tervezett újjal teljesen új épített környezetminőséget hoz létre: felvillantva az ipari környezet minden megőrizni érdemes elemét egy zöldbe ágyazott fejlesztés keretében. Ilyen és ehhez hasonló projektek sorára lenne szüksége Budapestnek a rozsdaterületein a napjainkban zömmel agglomerációban zajló zöldmezős lakó- és irodaparki beruházások helyett.

A diplomázó a megőrzött csarnoképülethez érzékenyen nyúl, egy részét átadja a fásított köztérnek a szerkezeti elemek megőrzésével, így egy érdekes átmenetet biztosít a köztér és fedett csarnoktér között. A tömb rehabilitáció megtalálja a kapcsolatait a környező utcák hálózatával, begyógyítja a terület ma tátongó tájsebeit és olyan környezetminőséget hoz létre, ami a terület értékét sokszorosára növeli. A Gubacsi domb egy olyan diplomaterv, amelynek díjazásával a Magyar Építész Kamara Táj- és Kertépítész tagozatának elnöksége azt az üzenetet kívánja közvetíteni: ez a fajta alapállás, ez a tervezői feladat a legfontosabb jövőbeli feladatok egyike ma Budapesten. A diplomázó témaválasztása és a téma minőségi feldolgozása ebben jó példával jár elől.

A következő évtizedekben a városfejlesztésnek meggyőződésünk szerint Budapesten végre az átmeneti zóna rozsdaterületeinek minőségi átértékeléséről kell szólnia. Ez a város és benne mindannyiónk közös érdeke, nem pedig a város szétterülése. A jövő tervező mérnökeinek meg kell értenie, hogy immár nem az a legfontosabb, hogy teljesen újat hozzunk létre egy eddig beépítésre nem szánt területen, hanem az, hogy feltárjuk és újrahasznosítsuk a városon belüli rozsdaterületi tartalékokat, rehabilitáljuk a város alulhasznált területeit, lehetőleg olyan módon, hogy az segítse levenni a terheket a túlterhelt városközpontunkról, s egyszerre nyújtson lakhatást, munkahelyet, szórakozást, zöldfelületi rekreációt és alapszolgáltatásokat. Lakatos Luca munkája erre a kihívásra adott tökéletes mintaterv. Gratulálunk a díjazottnak!

Bardóczy Sándor

**Belsőépítészeti tagozat - Diploma díjas: TAJTHY Renátó**

Metropolitan Egyetem, Építészet és Design Tanszék

Budapest, II. kerület, Frankel Leó u., Kilépő - Látogató és Kutatóközpont ( Népgőzfürdő épülete)

Konzulens: Emresz Adrienn

A világon is egyedülálló az a nagy kiterjedésű, termálvízzel teljesen kitöltött, élő Molnár János barlangrendszer a hajdani Népgőzfürdő műemléképület és Malom-tó alatt.

Óbudán, a Frankel Leó úton, a fonódó villamos Szent Lukács Gyógyfürdő megállójánál van a romos épület, mely régen népgyógyfürdőként működött, eredetileg török fürdő. A szomszédos klasszicista épületek között van egy gondozatlan tó. A fürdőépület jellege mór, de az iszlám soha nem tette be ide a lábát. Ray Rezső Lajos, svájci származású magyar építész tervezte az épületet. A fürdő még ma is látható műemlékvédett kupoláját,amely az ország első ilyen kialakítású kupolája volt, édesapja tervezte, Monier-rendszerű vasbeton szerkezettel.

A diplomamunka témája az épületegyüttes és a hozzá kapcsolódó Malom tó, domboldal és barlangrendszer bemutatása az idelátogatók fogadása, valamint a kutatóbúvárok részére munkahelyszín és szociális kiszolgálás biztosítása.

A diplomázó célja, hogy aki idelátogat teljes egészében érezze át a víz, a barlang, a mélység hangulatát.

Az alagsor belsőépítészeti koncepciója és motivációja az állatok és a barlang, így pl. a szelvényes teremben a falon elhelyezett burkolati elem a kis élőlények páncélját sugallja. A tér közepébe applikált karsztvíz tároló, amely összeköttetésben van a kinti és lenti vizekkel adja meg ezen helység hangulatét. Találunk még itt búvárfelszereléseket és köveket is. Az északi (tónál) oldalon hatalmas üvegablakkal tárul a látogatók szeme elé a Malom-tó másik arca, amelyet kevesen látnak.

Az utcafront homlokzata meghatározó forma. Indíttatása a vasbeton kupola lyukacsos szerkezete, az információ áramlása fel, s le, jobbra, s balra. Ezt jelzik a kis egyforma szabályos rendszerben kialakított kör lyukak. A homlokzat fémből van, mögötte üvegszerkezet. A földszinten elhelyezkedő váró, társalgó, recepció, andalgó és vizek boltjának természetes megvilágításául szolgál. A kint és bent izgalmas ezen a helyen, hiszen az utcán elhaladó ember sziluettjét és árnyékát látjuk, akár egy sötét barlangi járatban elhaladó kicsiny állat.

A MÉK Belsőépítészeti Tagozatának vezetősége és szakmai minősítő bizottsági tagokból álló 6 fős zsűri egyhangúlag Tajthy Renátó „Kilépő” című diplomamunkájának ítélte a diplomadíjat.

Tajthy Renátó nagyon finom érzékenységgel nyúlt a műemléki törökfürdő és a barlangrendszer bemutatásául szolgáló helyiségek belső tereinek átalakításához, fejlesztéséhez, színekben hangulatokban gazdag tereket hozott létre. Kevés, inkább festői eszközrendszert használt, az új szükséges tárgyak ezekhez a hangsúlyokhoz simuló, egyszerű anyagok és szerkezetek. A zsűri tagjai ígéretesnek ítélték a diplomázó belsőépítészeti térképzés ilyen érzékenységű elképzeléseit.

O. Ecker Judit

**Műemlékvédelmi Tagozat - Diplomadíj: MEGYESI Miklós**

Debreceni Egyetem, Műszaki Kar, Építészmérnöki Tanszék

A dobozi Wenckheim-magtár hasznosítása

Konzulens: Keller Ferenc

A Doboz központjától nem messze található magtár Ybl Miklós terve alapján épült 1864-ben. A nyeregtetős épület két részből áll. Fő tömege a négyszintes magtártér, két belső pillérsorral, melyhez a harmadik emeleten átkötő híddal kapcsolódik a szárítótorony.

A terv ennek a páratlanul szép ipari műemlék megmentésére tesz javaslatot. Az átgondolt tervezési program az épület eredeti funkciójából indul ki, a búza feldolgozásának útját mutatja be, oly módon, hogy a középső födémszakaszokat elbontja, ezáltal egy nagyvonalú, hatásos átriumszerű tér jön létre. Láthatóvá válik a szintekre bontott technológiai folyamat, fölülről lefelé a cséplés, a magtisztítás, az őrlés. Mindez az alsó szinten a tésztakészítés, kenyérsütés működő funkciójával kiegészítve. Az installációjellegű új beépítések fémszerkezetei, acél felületei értelmezik az épületet, a finoman kimunkált kontrasztosság ésszerű és egyben illeszkedő is. Szép elképzelés, hogy az emblematikus épületet egy búzamezővel veszi körül és azon keresztül vezeti a látogatókat.

A benyújtott gondolatgazdag, szépen kidolgozott diplomamunka a műemléki kategória legjobbjának találtatott.

Nagy Gábor

**Építész diplomadíjasok**

**ANSCHAU Péter**

BME Építészmérnöki Kar, Középülettervezési Tanszék

Lettország, Ozolini Farm, Teakészítők vendégháza

Konzulens: Karácsony Tamás

Ozolini farm, Lettország. Családi birtok, gyógynövény-termesztés, gyűjtés, feldolgozás, és teakészítés. Manufaktúra, természet közeliség. Csupa hívó szó az önkéntes módon dolgozni vágyóknak. Az ide látogató vendégmunkások a családdal együtt végzik a munkát és élnek együtt a farmon. A tulajdonosok a megnövekedett igények miatt új feldolgozó és szállásépületet kívántak megvalósítani, melyre nemzetközi pályázatot írtak ki. Mint a mesében…

A diplomaterv is ennek nyomán született. Az alapot a kőből falazott volt istállóépület falai adják, az archetípus a csűr.

A fő funkció a szárítás. A teaszárítás technológiájában a csapadéktól való védettség a természetes légmozgás biztosítása a legfontosabb. A ház keresztmetszet kialakítása révén a levegő fent, függőleges felületen a szél sebességéből fakadó befúvással jut be, majd a szél útjában álló terelőszerkezet vezeti a szárítólamellákra, végül pedig megint fent, a szívott oldalon jut ki az épületből. Ez a funkcionális keresztmetszet határozza meg az épület formáját, mely izgalmas friss, tradicionális és mai.

Nagy Csaba

**BALOGH Attila Zsombor**

SZIE Ybl M. Építéstudományi Kar, Építészeti és Várostervezési Tanszék

Ábrahámhegy, Vitorlás kikötő főépülete és apartman házak

Konzulens: Ferencz Marcel

Szakmánk – és életünk – egyik legfontosabb képessége az arányérzék. Nem tanítható, csak pallérozható, s ez kell ahhoz, hogy alkotásainkat áthassa az elegancia maradandó fénye. Egy – szabadon választott – terv esetében a téma/helyszín választás az idea megragadása és a gondolat anyagba formálása a három megoldandó feladat. Balogh Attila mindezt arányos gesztussal, nagy felkészültséggel teszi és érezhetően jóízűen teszi. A személyes kötődésű helyszín, a föld és víz találkozási pontja az átmeneti nádassal és stégek sajátos rejtett világával inspiráló. Az imagináció, a vitorlák képe, sokszorozása torlódása, mint alapkép nyilvánvalóan kézenfekvő, de itt jön a fordulópont: az arányos megjelenítés, s a terv ezt sallangmentesen teszi meg a főépület tömörítésével, a kalyibák stégre fűzött egyes és kettes rendszerével. Léptéke, anyaghasználata, következetes ritmizálása, körültekintő. A részletes, forrásjegyzékkel ellátott tanulmány a természeti viszonyoktól a közigazgatáson át a Burnot-patak hordalékából kialakult bársonyos fövenyig ismerteti a tervezési helyszínt. A tág horizontot az idea megragadásánál egy pontra szűkíti, majd szintézisként arányosan teríti részben a szárazföldön, részben a víz-föld határterületén a rejtek világában, a nádasban.

Ebben a munkában minden benne van, amit diplomának hívnak, arányosan kifejtve. Kívánom, hogy az életben, amikor nem választ, hanem a sors által felkínált, kötött feladatokat kell megoldania, ugyanezzel az arányos hozzáállással és derűvel végezze hivatását, s remélem a vitorlás sporteredményei közé néhány évtized alatt számos szakmai elismerés is beékelődik.

Turi Attila

**Manoela de SOUSA OLIVEIRA**

Pécsi Tudomány Egyetem, Műszaki és Informatikai Kar, Építészeti és Várostervezési Tanszék

Brazília, Recife városa, Casa das Artes / Művésztelep

Konzulens: Dr. Zoltán Erzsébet Szeréna

Brazília észak-keleti részén Recife fontos kikötő és másfél milliós lakosságával a régió legnagyobb városa. A diplomamunka célja a kikötőhöz közeli külön sziget revitalizációja, amit a hallgató egy Művésztelep megépítésével szeretne ösztönözni. Az Atlanti Óceán felé néző hosszúkás part mentén telepíti a kis műterem és lakó egységeket, mozgalmas, izgalmas épületegyüttest hoz létre. A telephez tartozik egy központi rész, amelynek nagyobb léptékével és bravúros megjelenésével jelzi, hogy a városnak életében fontos szerepet szán a Művésztelepre. Fontosnak tartom e tervben, hogy a tervező az építészetet olyan eszköznek gondolja, amely alkalmas egy kevésbe működő városrészben új életet hozni. Átgondolt a tervezési program, a város szintű feladatokkal kapcsolatban is jól átgondolt. Építészeti értelemben kiemelkedik a műteremsor együttes és a partszakasz együttműködő viszonya. Fontos, hogy egy tervben legyen optimizmus és jövőkép, amely ebben az esetben teljesen igaz.

Anthony Gall

**TOMASÁK Gergő**

BME Építészmérnöki Kar, Középülettervezési Tanszék

Hortobágyi Csillagvizsgáló - Látogató és Kutató Központ

Konzulens: Fejérdy Péter

A Hortobágyi Nemzeti Parkban, Hortobágytól délre, a Hortobágy folyó mentén helyezkedik el Tomasák Gergő Csillagvizsgáló terve. A Látogató- és Kutató Központ a jelenlegi tanösvény rendszer kiegészítéseként készülne. Nem csak épületegyüttesről van szó, hanem komplex módon új tanösvények és látogatói élmények megálmodásával együtt született. Az együttes elemei, kis pavilonok és az egyszerű Észak- Dél tengelyű földszintes főpavilon együtt élnek a természetes környezet főbb elemeivel (a folyó, az erdő, a tavak, az ősvények). Ebben a kontextusban értelmezhető a főépület egyszerűsége, a hosszú tégla alak egységét csak a nézőtéri hengerben rejtett kupolája bontja meg. Fontos, hogy egy tervező képes legyen kellő empátiával viszonyulni egy helyszínhez, olyan tervezési programot és feladatot elképzelni, amely hozzájárul a környezet gazdagításához: ebben az esetben egy kiemelt természetes környezet mélyebb megismeréséhez ad lehetőséget az ide kiránduló látogatóknak.

Anthony Gall

Fődíjas - A Graphisoft Magyarország szponzorálásával ArchiCad 23. program nyertese

**KÁLNA Dávid**

BME Építészmérnöki Kar, Ipari és Mezőgazdasági Épülettervezési Tanszék

Budapest, Baross tér-Kerepesi út, MÁV Igazgatási épület és lakóházak, Superblock

Konzulens: Nagy Iván

A helyszín és témaválasztás telitalálat. A városépítészeti kérdésre adott építészeti válasz telitalálat.

A Keleti pályaudvarral szemközti MÁV „nyolcházak” izgalmas kihívás. 1880-ban fegyelmezett mérnökkéz tervezte. Ma még szigorúbb: a Kerepesi út mentén a háború után még két szintet húztak rá, mára az udvarokat belakták a parkoló autók. A környezet - intermodális csomópont, Aréna Mall, Puskás stadion meg Nemzeti Sírkert. Keresünk egy helyet az itt lakók számára. Kálna Dávid érti az élhető város nyelvét, izgalmas, mai, fiatalos választ ad. Oldd meg a problémát! A gépkocsik a mélygarázsban, a felszínen park és gyalogosok, a földszinten üzletek, vendéglátás, szolgáltatás, a forgalmas út felé irodafunkció, a tömbbelsőben korszerűsített lakások.

De a városi oázishoz kell még valami – egy katalizátor. A tömb léptékéhez képest kis beavatkozás, de hatása jelentős. Karaktert ad és ellenpontoz. Klímahomlokzat, szoláris hő-nyereség, átláthatóság, zajvédelem, minden amit a meglévő tömbök nem tudnak.

Bravúros gondolat, tudatosan visszafogott építészeti eszköztárral. Az építészet és városépítészet egysége. A diplomaterv koncepcionális szinten több egységet érint: mélygarázs, meglévő épületek funkcióváltása, de tervszinten az irodaházakat összekötő közlekedőt, a vertikális klímahomlokzatot, zajvédő falat, a függőleges télikertet- egyszóval a „katalizátort” dolgozza ki. A terv értéke a tiszta, világos koncepció, a városépítészet az építészet és a technológia egysége az élhető városi környezetért.

Elmentem a Kerepesi úti nyolcházakhoz - tényleg kéne ide egy katalizátor...

Nagy Csaba

Minden díjazottnak gratulálunk és sok sikert kívánunk !

Budapest, 2019. október 07.